Selvkritisk Lustig: - Veldig bittert
Det var nok for Andrej Sjevtsjenko. Svenskene håpet den tiden var over, men det er fortsatt skummelt å gi veteranen for mye plass inne i en 16-meter. Etter en drøy time løp superstjernen seg fri i feltet, kom seg foran Zlatan Ibrahimovic og nikket inn vinnermålet mellom stolpen og Lustig. - Det gikk veldig fort. Jeg hadde posisjon ved stolpen og fulgte kanskje ballen litt for mye. Det er vanskelig å regne med at det kommer en flikk der. I ettertid kan man se at hvis jeg hadde stått helt inntil stolpen hadde ballen kanskje truffet meg, sier Lustig til VG Nett. Han svarte på spørsmålene som kom i pressesonen under den svære arenaen i Kiev rundt klokken 12 norsk tid natt til tirsdag, tok selvkritikk, men ville ikke gå så langt som å ta skylden for åpningstapet i EM. - Det er veldig bittert. Jeg så kanskje for mye på ballen, men samtidig vil man være offensiv og nikke den vekk om den kommer i min sone. Vi har fortsatt sjansen, men vi tapte en utrolig viktig kamp, sier Lustig, som har startet kun fire kamper for Celtic etter overgangen fra RBK, til VG Nett.Umiddelbart etter at ballen suste inn i nettet mellom mageregionen på høyrebacken og stolpen fikk han regelrett kjeft av keeper Isaksson. Lustig fortalte etterpå at han ikke fikk med seg hva målvakten sa etter svenskenes tredje baklengsmål på corner på de tre siste kampene. - Det var en corner som landet på første stolpe, vi var ikke der og Sjevtsjenko fikk nikket denne inn mellom stolpen og Lustig. Det føles tungt, sier Isaksson til VG Nett. - Burde Lustig stått tettere på stolpen? - Ja, sett i ettertid burde han gjort det, men sånn er det. Flere svenske eksperter var meget kritiske til forsvarsspillet på de to baklengsmålene i 2-1-tapet. - Lustig har én oppgave, og det er å passe på stolpen der han står, sier tidligere landslagsspiller Tomas Brolin.Det var kampens første målscorer, Zlatan Ibrahimovic, som ikke rakk frem i duellen med Sjevtsjenko, men ifølge Lustig har ikke kapteinen markeringsansvar på hjørnespark, men en fri rolle for å nikke ballen vekk. - Burde dere passet bedre på Sjevtsjenko, Lustig? - Absolutt. Vi vet han er en notorisk målscorer. Høyrebacken retter på sine lange, mørke lokker iført mørk dress, lyseblå skjorte og bruke sko i pressesonen. Tapet mot Ukraina, som spilte sin første viktige landskamp siden november 2009, kan koste Sverige en plass i kvartfinalen. - Vi må samle krefter til neste kamp og skaffe oss bra resultater i de to neste kampene. Da har vi sjansen, sier keeper Isaksson. - Sjansen er der fortsatt, men vi tapte en utrolig viktig kamp. Det er denne kampen vi har tenkt på siden vi slo Nederland, det er denne kampen vi har drømt om, sier Lustig.Mens de fleste ukrainerne gikk rett gjennom pressesonen med et stort smil om munnen uten å snakke med de mange journalistene, var det en tydelig skuffet Olof Mellberg som forsøkte å forklare hva som skjedde da han tapte duellen med Sjevtsjenko på 1-1-scoringen. - Det var en heading fra Sjevtsjenko som scoret, sier 34-åringen på VG Netts spørsmål om hvordan han opplevde utlikningen. På spørsmål om han rett og slett ikke rakk frem, eller om han ble lurt, bare trekker Mellberg på skuldrene uten å svare.
Mikael Lustig (25) ble skjelt ut av keeper Andreas Isaksson (30) etter at han forlot stolpen et lite sekund på corneren som senket Sverige.